El Gabinet de Promoció del Valencià lliura els premis literaris Ciutat de Sagunt 2024
25 d’octubre 2024

![](/media/i2xbb1cu/img_2853_c.jpg?width=850&height=566.6666666666666)

L'Ajuntament de Sagunt a través del Gabinet de Promoció del Valencià, ha entregat hui, en una gala celebrada en el Centre Cultural Mario Monreal, els premis literaris Ciutat de Sagunt 2024. Han sigut premiades les obres de Marta Barceló en el XXI Certamen de Teatre Pepe Alba, de Berna Blanch en el XXVI Certamen de Narrativa Ciutat de Sagunt i de Francesc Pastor Verdú en el XXVII Certamen Jaume Bru i Vidal de poesia. L'acte ha estat conduït per la companyia Camí de Nora i amb la intervenció d'artistes de disciplines diverses.

El premi de narrativa està dotat amb 7.000 euros i la publicació de la novel·la, i els de poesia i teatre rebran 4.000 euros cadascun i Onada Edicions publicarà les obres seleccionades. A més, els guardonats rebran una escultura exclusiva realitzada per Rafael Mir, artista de la comarca. Els jurats d'enguany han estat integrats per Manel Joan i Arinyó, Raquel Ricart i Josep Usó (narrativa); Victoria Enguídanos, Mariola Ponce i María Jesús Suárez (teatre); i Manuel Bellver, Susanna Lliberós i Josep Porcar (poesia).

![](/media/szklt4sb/img_2798_c.jpg?width=850&height=566.6666666666666)

L'alcalde de Sagunt, Darío Moreno, ha ressaltat que la llengua valenciana "és la llengua amb la qual ens comuniquem, és l'ànima del nostre poble, és la manera d'expressar-nos en l’àmbit més íntim i és el que ens connecta amb les nostres arrels. Hui, en premiar a estos autors, no sols reconeguem el seu mèrit individual, sinó que celebrem també la fortalesa i la vigència d'una llengua viva i plena de matisos".

Per la seua part, la regidora del Gabinet de Promoció del Valencià, Patricia Sánchez, ha expressat que la gala de lliurament dels premis "és el final d'un any de treball en el qual una vegada més s'ha fet rècord en obres presentades, cosa que significa la bona salut dels premis literaris". A més, ha donat l'enhorabona als premiats i ha destacat la direcció de la gala per part de la companyia Camí de Nora.

La guanyadora del XXI Certamen de Teatre Pepe Alba, ha sigut Marta Barceló per _Els darrers sis dies_. Nascuda a Mallorca, és llicenciada en Art Dramàtic per l'Institut del Teatre i va cursar estudis de circ en _The Circus Space_ (Londres). Ha treballat durant vint anys com a creadora, actriu, trapezista, coautora i autora de les seues pròpies obres. A més, ha guanyat nombrosos premis nacionals i internacionals.

![](/media/jjhoasqq/img_2718_c.jpg?width=850&height=566.6666666666666)

El guanyador del XXVI Certamen de Narrativa Ciutat de Sagunt, ha sigut Berna Blanch, per _Desmemoriat_. Berna va nàixer a Catarroja i va ser un dels fundadors del Cercle Poètic Argila de l'Aire i gràcies a això va editar i va dirigir durant onze anys la revista per a escriptors Diàfora. Al llarg de la seua vida ha desenvolupat nombroses activitats culturals com a recitals, tertúlies, presentacions, taules redones, etc. És director de la col·lecció de poesia de l'editorial Tabarca i al llarg de la seua carrera també ha rebut nombrosos premis per les seues obres poètiques i narratives.

![](/media/xkvkmnoe/img_2784_c.jpg?width=850&height=566.6666666666666)

Finalment, el primer premi del XXVII Certamen Jaume Bru i Vidal de poesia, ha sigut per a Francesc Pastor Verdú, per _Trànsit_. Natural de Mutxamel, és mestre llicenciat en psicopedagogia i doctor en investigació educativa per la Universitat d'Alacant. Des de 1985 que va obtindre el seu primer guardó, no ha deixat de guanyar premis tant de poesia com de narrativa.

![](/media/1ovbsqnl/img_2686_c.jpg?width=850&height=566.6666666666666)

Els Ciutat de Sagunt han batut enguany tots els rècords d'originals rebuts en la seua història. En total, concorrien 165 obres originals. D'este total d'originals rebuts de tota l'àrea lingüística, optaven al XXI Certamen de Teatre Pepe Alba un total de 33 obres; per al XXVI Certamen de Narrativa s'han presentat 53 originals, i en el XXVII Certamen Jaume Bru i Vidal de poesia competien 79 obres, el premi més veterà i el que va iniciar la convocatòria amb la creació del Gabinet en 1997. Els diversos jurats especialistes en cada gènere es van reunir el 26 de setembre per a emetre el veredicte.

![](/media/1adisoc1/img_2704_m.jpg?width=850&height=566.6666666666666)

![](/media/zx1jqe22/img_2656_c.jpg?width=850&height=566.6666666666666)

![](/media/hekbq0hi/img_2771_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/el-gabinet-de-promocio-del-valencia-lliura-els-premis-literaris-ciutat-de-sagunt-2024/ "Facebook")
*   [](http://twitter.com/share?url=https://aytosagunto.es/va/actualitat/el-gabinet-de-promocio-del-valencia-lliura-els-premis-literaris-ciutat-de-sagunt-2024/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-gabinet-de-promocio-del-valencia-lliura-els-premis-literaris-ciutat-de-sagunt-2024/ "Linked In")
*   [](mailto:?body=https://aytosagunto.es/va/actualitat/el-gabinet-de-promocio-del-valencia-lliura-els-premis-literaris-ciutat-de-sagunt-2024/)